Dimebag Darrell

Ο Ντάρελ Λανς Άμποτ, γνωστός και ως Diamond Darrell ή Dimebag Darrell, ήταν Αμερικάνος κιθαρίστας της χέβι μέταλ μουσικής, γνωστός ως ιδρυτικό μέλος των Pantera και των Damageplan.

Ο Άμποτ σκοτώθηκε επί σκηνής, κατά την συναυλία των Damageplan στις 8 Δεκεμβρίου 2004 στο Κολόμπους του Οχάιο. Το περιοδικό "Rolling Stone" τον κατέταξε 92ο στην λίστα με τους εκατό καλύτερους κιθαρίστες όλων των εποχών.

Βιογραφία
Ο Ντάρελ Άμποτ ήταν υιός της Κάρολιν και του Τζέρι Άμποτ, μουσικού της κάντρι. Από την παιδική του ηλικία απέκτησε ενδιαφέρον για την hard rock και heavy metal μουσική, με κύρια επιρροή του τον κιθαρίστα Έις Φρίλι των Kiss. Αφού ξεκίνησε να μαθαίνει κιθάρα, έλαβε μέρος σε τοπικούς διαγωνισμούς ταλέντων, όπου κέρδισε μία κιθάρα "Dean ML". Ο Άμποτ είχε δηλώσει σε συνεντεύξεις του την μεγάλη επιρροή που άσκησαν επάνω του ο Τόνι Αϊόμι των Black Sabbath, ο Έντι Βαν Χέηλεν των Van Halen, ο Πιτ Γουίλις των Def Leppard, ο Κέρι Κινγκ των Slayer, ο Τζέιμς Χέτφιλντ των Metallica, κ.α..

Στις αρχές της δεκαετίας του '80, υιοθέτησε το παρωνύμιο Diamond Darrell και σχημάτισε τους Pantera μαζί με τον αδελφό του και ντράμερ, Βίνι Πολ και τον μπασίστα Ρεξ Μπράουν, τότε γνωστό ως Rex Rocker. Οι επιρροές των πρώτων τους κυκλοφοριών προέρχονταν από συγκροτήματα όπως οι Def Leppard, Judas Priest και Motley Crue. Με τραγουδιστή τον Τέρι Γκλέιζ, κυκλοφόρησαν τρεις δίσκους, σε glam metal ύφος, τους "Metal Magic", "Projects in the Jungle" και "I Am the Night".

Το 1986, τα φωνητικά του συγκροτήματος ανέλαβε ο Φιλ Άνσελμο, με τον οποίο πραγματοποίησαν μία αρχική κυκλοφορία στο άλμπουμ "Power Metal" το 1988. Το 1990, υπέγραψαν στην "Atlantic Records" και απέρριψαν την εμπορικότητα της μουσικής τους, υιοθετώντας έναν πιο βαρύ και τραχύ ήχο, ο οποίος δεχόταν επιρροές από συγκροτήματα όπως οι Slayer, Metallica και Black Sabbath. Η αλλαγή αυτή είχε ως αποτέλεσμα μία σειρά κυκλοφοριών οι οποίες τοποθέτησαν τους Pantera στα κορυφαία σχήματα του είδους, όπως το "Cowboys from Hell", το "Vulgar Display of Power" και το "Far Beyond Driven".

Το 1989, του είχε προταθεί να γίνει μέλος των Megadeth και ο Άμποτ δέχθηκε με την προϋπόθεση ότι θα ερχόταν μαζί του και ο αδελφός του, κάτι το οποίο δεν δέχθηκε ο Ντέιβ Μαστέιν, εντάσσοντας στην σύνθεση του σχήματος τους Μάρτι Φρίντμαν και Νικ Μένζα.Dave Mustaine on 'Dimebag' Darrell: 'He Would Want Us to Remember Him by Celebrating and Not Mourn'

Ο Άμποτ αναγνωρίστηκε ως ένας από τους καλύτερους κιθαρίστες του heavy metal, πραγματοποιώντας γκεστ συμμετοχές σε δίσκους των Anthrax, King Diamond, Halford, Stormtroopers of Death, κ.α.. Μετά την κυκλοφορία του "Reinventing the Steel" και την περιοδεία για την προώθηση του, οι Pantera σταμάτησαν την δραστηριότητα τους λόγω των έντονων διαφωνιών ανάμεσα στα μέλη του σχήματος.

Μαζί με τον αδελφό του, σχημάτισε τους Damageplan στο μουσικό ύφος των Pantera. Τη σύνθεση του συγκροτήματος συμπλήρωσε ο κιθαρίστας Πατ Λάτσμαν και ο μπασίστας Μπομπ Ζίλα, για να εκδώσουν τον δίσκο "New Found Power" τον Φεβρουάριο του 2004, ο οποίος ανέβηκε στο # 38 του Billboard πουλώντας περισσότερα από 44.000 αντίτυπα κατά την πρώτη εβδομάδα κυκλοφορίας του.

Στις 8 Δεκεμβρίου 2004, ο Άμποτ βρισκόταν επί σκηνής με τους Damageplan στην "Alrosa Villa" του Κολόμπους του Οχάιο. Ο Νέιθαν Γκέιλ, θεατής της συναυλίας, πυροβόλησε τον κιθαρίστα με μία 9 mm Beretta 92FS, σκοτώνοντας τον ακαριαία.Dimebag Darrell shooting - YouTube Ο δράστης συνέχισε να πυροβολάει, σκοτώνοντας τέσσερις ακόμη θεατές και τραυματίζοντας άλλους επτά. Πέντε μήνες νωρίτερα, ο Γκέιλ είχε καταστρέψει εξοπλισμό πέντε χιλιάδων δολαρίων σε συναυλία των Damageplan, πριν απομακρυνθεί από τον χώρο.Police Confirm DIMEBAG's Murderer Was Dragged Off DAMAGEPLAN Stage In Cincinnati Τα αίτια της δολοφονικής επίθεσης δεν έγιναν ποτέ γνωστά, με υποθέσεις να αναφέρουν ότι ήταν αντίδραση για την διάλυση των Pantera ή ότι ο Άμποτ είχε κλέψει ένα τραγούδι που είχε συνθέσει ο Γκέιλ.Dimebag Darrell killing 'not motivated by Pantera split'

Η κηδεία του καλλιτέχνη πραγματοποιήθηκε έξι ημέρες αργότερα, με την παρουσία μεγάλων ονομάτων της σκληρής μουσικής όπως ο Έντι Βαν Χέηλεν των Van Halen, ο Ζακ Γουάιλντ του προσωπικού σχήματος του Ozzy Osbourne και των Black Label Society, οι Κόρεϊ Τέιλορ, Τζιμ Ρουτ και Πολ Γκρέι των Slipknot, οι Μάικ Ινέζ και Τζέρι Καντρέλ των Alice in Chains, κ.α..10 Years On: Remembering Dimebag Darrell - Kerrang! Μαζί με τον κιθαρίστα, θάφτηκε μία κιθάρα του Βαν Χέηλεν, υπογεγραμμένο μοντέλο με το οποίο έπαιξε στον δεύτερο δίσκο του συγκροτήματος του.

Δισκογραφία
με τους Pantera
 Metal Magic (1983)
 Projects in the Jungle (1984)
 I Am the Night (1985)
 Power Metal (1988)
 Cowboys from Hell (1990)
 Vulgar Display of Power (1992)
 Far Beyond Driven (1994)
 The Great Southern Trendkill (1996)
 Official Live: 101 Proof (1997)
 Reinventing the Steel (2000)

με τους Damageplan
 New Found Power (2004)

με τους Rebel Meets Rebel
 Rebel Meets Rebel (2005)Άλλες συμμετοχές
 Halford - Light Comes Out of Black (σινγκλ, 1992)
 Anthrax - Stomp 442 (1995)
 Anthrax - Volume 8: The Threat Is Real (1998)
 King Diamond - Voodoo (1998)
 Stormtroopers of Death - Kill Yourself: The Movie (DVD, 2000)
 Scum Scunge - Five Bucks Ain't Shit (2002)
 Anthrax - We've Come for you All (2003)
 Scum Scunge - Just A Taste (EP, 2002)

Παραπομπές

Πηγές
 Dimebag Darrell Bio | Dimebag Darrell Career | MTV 
 10 Things You Didn't Know About 'Dimebag' Darrell Abbott
 Dimebag Darrell - Encyclopaedia Metallum: The Metal Archives
 Behind the Murder of 'Dimebag' Darrell | Rolling Stone 

 Εξωτερικοί σύνδεσμοι 
 Official Dimebag Darrell
 Dimebag Darrell | Facebook
 Dimebag Darrell (@Dimebagofficial) | Twitter

Κατηγορία:Αμερικανοί κιθαρίστες
Κατηγορία:Ροκ μουσικοί
Κατηγορία:Μέλη των Pantera